Da Cervantes hod a recht omteialichs Lem gfiahd. Ea is in oana vaoarmtn Odlsfamij ois oans vo siem Kindln zua Wejd kema. In Salamanca und Madrid hod a Theologie studiad. 1569 is a voa da spanischn Justiz noch Rom gflichdt und do Kammadeana vom Kardinal Giulio Acquaviva worn. No im sejm Joar is a z Neapl in de spanische Marine eidredn, de wo do stationiad gwen is. Anno 1571 hod a an da Seeschlocht vo Lepanto teignomma, wo da Juan de Austria geng de Tiakn kämpft hod. In da Schlocht is a meafoch vawundet worn, u. a. is sei linke Hand vastimmed word. Ea is deshoib aa da Oahendige vo Lepando gnennd worn in owa in da Marine bliem. Anno 1575 is a vo algerischn Korsarn (Piratn) gfanga gnomma worn und af Algier vaschleppt worn. Easchd noch fimf Joarn is aa wieda frei kema und af Spanien zrugg ganga. 1580 bis 1582 hod a wieda ois Soidot an spanischn Kriagszign in Portugal und af de Azorn teignomma. Nacha wor a houchvaschuidet und hod si desweng ois Schriftsteja und Dichda vasuacht.